Sentenza tal-Qorti tal-Ġustizzja (Il-Ħames Awla) tal-21 ta’ Settembru 2023 (talba għal deċiżjoni preliminari tal-Administrativen sad Sofia-grad - il-Bulgarija) – “OGL-Food Trade Lebensmittelvertrieb” GmbH vs Direktor na Teritorialna direktsia “Mitnitsa Plovdiv” pri Agentsia “Mitnitsi”
(Kawża C-770/21 1, OGL-Food Trade Lebensmittelvertrieb)
(Rinviju għal deċiżjoni preliminari – Unjoni doganali – Regolament (UE) Nru 952/2013 – Kodiċi Doganali tal-Unjoni – Artikoli 70 u 74 – Determinazzjoni tal-valur doganali – Valur doganali ta’ frott u ħaxix li għalihom japplika prezz tad-dħul – Regolament (UE) Nru 1308/2013 – Artikolu 181 – Regolament Delegat (UE) 2017/891 – Artikolu 75(5) u (6) – Valur iddikjarat tat-tranżazzjoni ogħla mill-valur standard tal-importazzjoni – Tneħħija tal-prodotti f’kundizzjonijiet li jikkonfermaw ir-realtà tal-valur tat-tranżazzjoni – Bejgħ b’telf mill-importatur – Rabtiet bejn l-importatur u l-esportatur – Stħarriġ ġudizzjarju tad-deċiżjoni li tistabbilixxi d-dejn doganali)
Lingwa tal-kawża: il-Bulgaru
Qorti tar-rinviju
Administrativen sad Sofia-grad
Partijiet fil-kawża prinċipali
Rikorrent: “OGL-Food Trade Lebensmittelvertrieb” GmbH
Konvenut: Direktor na Teritorialna direktsia “Mitnitsa Plovdiv” pri Agentsia “Mitnitsi”
Dispożittiv
L-Artikolu 75(5) u (6) tar-Regolament Delegat tal-Kummissjoni (UE) 2017/891 tat-13 ta’ Marzu 2017 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill għas-setturi tal-frott u l-ħaxix u tal-frott u l-ħaxix ipproċessat u li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tal-penali li jridu jiġu applikati f’dawk is-setturi u li jemenda r-Regolament ta’ Implimentazzjoni tal-Kummissjoni (UE) Nru 543/2011,
għandu jiġi interpretat fis-sens li:
– jipprekludi li importatur, li ma jkunx għażel, fit-termini previsti minn dawn id-dispożizzjonijiet, li jiddetermina l-valur doganali tal-lott impurtat konformement mal-Artikolu 74(2)(c) tar-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni, iżda li, għall-kuntrarju, ikun iddetermina dan il-valur konformement mal-Artikolu 70 ta’ dan ir-regolament, ikun jista’ validament jibbaża ruħu, insostenn tal-azzjoni ġudizzjarja tiegħu kontra deċiżjoni tal-awtoritajiet doganali li tistabbilixxi d-dejn doganali, fuq kalkolu tal-valur doganali mwettaq konformement mal-Artikolu 74(2)(c) tar-Regolament Nru 952/2013, sabiex jipprova, billi jinvoka l-Artikolu 134(2)(b) tar-Regolament ta’ Implimentazzjoni tal-Kummissjoni (UE) 2015/2447 tal-24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament Nru 952/2013, ir-realtà tal-prezzijiet imsemmija fl-Artikolu 70 tar-Regolament Nru 952/2013;
– jipprekludi li, adita b’rikors kontra deċiżjoni ta’ awtorità doganali li tistabbilixxi d-dejn doganali, awtorità ġudizzjarja tkun tista’ tqajjem, ex officio u għall-ewwel darba fil-kuntest tat-tilwima pendenti quddiemha, il-kwistjoni dwar jekk l-importatur u l-esportatur humiex relatati, fis-sens tal-Artikolu 70(3)(d) tar-Regolament Nru 952/2013, u, fl-affermattiv, jekk l-eventwali rabtiet eżistenti bejniethom influwenzawx il-prezz effettivament imħallas jew li għandu jitħallas, jew le, fis-sens ta’ din id-dispożizzjoni tal-aħħar, minkejja li l-kontroll doganali mwettaq mill-awtorità doganali ma jkunx irrigwarda l-eżistenza ta’ tali rabtiet, peress li l-imsemmija awtorità eskludiet il-valur iddikjarat tat-tranżazzjoni għal raġunijiet differenti, li jirrigwardaw il-kundizzjonijiet ta’ tneħħija tal-lott ikkonċernat fis-suq tal-Unjoni Ewropea.
L-Artikolu 75(5) tar-Regolament Delegat 2017/891
għandu jiġi interpretat fis-sens li:
it-tneħħija tal-lott ta’ merkanzija importata permezz ta’ bejgħ b’telf tikkostitwixxi indizju serju tan-natura artifiċjalment għolja tal-valur iddikjarat tat-tranżazzjoni li ma jobbligax lill-importatur jipprovdi lill-awtoritajiet doganali, sabiex juri r-realtà ta’ dan il-valur, minbarra d-dokumenti dwar it-trasport, l-assigurazzjoni, l-immaniġġar u l-ħażna, espressament imsemmija fir-raba’ paragrafu ta’ din id-dispożizzjoni, u l-prova tal-ħlas tal-valur iddikjarat tat-tranżazzjoni, kuntratt jew dokument ekwivalenti li jistipulaw il-prezz li bih il-lott impurtat inxtara minnu, meta dawk id-dokumenti tal-ewwel huma suffiċjenti sabiex juru r-realtà tal-valur iddikjarat tat-tranżazzjoni.
L-Artikolu 75(5) tar-Regolament Delegat 2017/891
għandu jiġi interpretat fis-sens li:
għall-finijiet tad-determinazzjoni tal-valur doganali, l-awtoritajiet doganali għandhom iwarrbu l-valur iddikjarat tat-tranżazzjoni ta’ lott ta’ merkanzija importata meta dan il-valur huwa ċarament ogħla mill-valur standard tal-importazzjoni stabbilit mill-Kummissjoni Ewropea, dan il-lott inbiegħ b’telf fit-territorju doganali tal-Unjoni Ewropea u, minkejja l-fatt li ġie mistieden jippreżenta kull dokument li jipprova li l-imsemmi lott tneħħa f’kundizzjonijiet tali li jikkonfermaw ir-realtà ta’ dan il-valur, l-importatur ma ppreżentax dokumenti suffiċjenti għal dan l-għan, minkejja li dawn l-awtoritajiet la jikkontestaw l-awtentiċità tal-fattura maħruġa mill-esportatur u lanqas il-ħlas effettiv tagħha mill-importatur.
____________
1     ĠU C 138, 28.03.2022.